text: Krybskytter pågrebet i Blåvand
  27 januar 2012 kl. 08.17
  To krybskytter blev ved halv tre tiden natten til fredag taget på fersk gerning og anholdt i Blåvand-Vejers området.
  De to mænd på 33 og 34 år blev opdaget af en politipatrulje, da de havde efterladt friske spor i sneen. Den ene mand er fra Vorbasse og den anden fra Herning. 
  De to mænd havde en skudt ræv i deres bil, og de vil blive sigtet for krybskytteri. Politiet fandt flere rifler med lyddæmpere i bilen, der også var udstyret med projektører.
  Efterforskning skal nu afdække, om de to mænd kan sættes i forbindelse med nedskydning af hjorte i skovdistrikterne ved Oksbøl.
  